31994R1275
L 140/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1275/94 AL CONSILIULUI
din 30 mai 1994
privind adaptări ale regimului prevăzut de capitolele referitoare la pescuit din Actul de aderare a Spaniei și a Portugaliei
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43,
având în vedere articolele 162 și 350 din Actul de aderare a Spaniei și a Portugaliei,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât articolele 162 și 350 din Actul de aderare prevăd, în temeiul unui raport prezentat Consiliului de către Comisie cu privire la situația și perspectivele pescuitului în cadrul Comunității, că orice adaptări în cadrul sectorului pescuitului care se dovedesc a fi necesare și care urmează să intre în vigoare la 1 ianuarie 1996 ar trebui să fie adoptate până la 31 decembrie 1993;
întrucât ar trebui să se stabilească principiile care urmează să stea la baza acestor adaptări la nivel comunitar, astfel încât statele membre să poată asigura aducerea lor la îndeplinire;
întrucât noile dispoziții ar trebui să permită integrarea deplină a Spaniei și a Portugaliei în regimul general al politicii comune în domeniul pescuitului și ar trebui să fie în conformitate cu „acquis-ul comunitar”, în special în ceea ce privește principiul stabilității relative, precum și exceptările de la principiul libertății de acces la ape, prevăzut de Regulamentul (CEE) nr. 3760/92 al Consiliului din 20 decembrie 1992 de instituire a unui regim comunitar pentru pescuit și acvacultură (4);
întrucât, pentru a evita riscul perturbării echilibrelor actuale în zonele și resursele respective, precum și din motive de securitate juridică, este esențial ca liberul acces pentru toate navele de pescuit comunitare în apele aflate sub suveranitatea sau jurisdicția statelor membre să fie însoțit de intrarea în vigoare simultană a unor măsuri comunitare care stabilesc condițiile în care se acordă acest acces la zonele și resursele respective; întrucât rezultă că dispozițiile din articolele 2 și 3 ale prezentului regulament ar trebui să intre în vigoare simultan; întrucât liberul acces la ape ar trebui să fie însoțit de supravegherea capacităților de pescuit desfășurate pentru a asigura adecvarea mijloacelor respective la resursele disponibile;
întrucât aceste adaptări nu trebuie să determine o creștere a nivelurilor globale ale eforturilor de pescuit existente pe diviziune ICES și CECAF și nici să afecteze resursele supuse restricțiilor cantitative de capturi;
întrucât este necesar să se păstreze echilibrul resurselor în zonele foarte sensibile, precum zona situată la sud de 56°30′ latitudine nordică, la est de 12° longitudine vestică și la nord de 50°30′ latitudine nordică, zona ICES diviziunea X la nord de 36′30′ latitudine nordică și zona CECAF la nord de 31° latitudine nordică și, la nord de această paralelă, la est de 17°30′ longitudine vestică; întrucât caracterul sensibil al acestor zone va necesita monitorizarea strictă a evoluției efortului de pescuit desfășurat și a situației resurselor pentru adoptarea, după caz, a măsurilor necesare pentru menținerea echilibrului;
întrucât adaptările trebuie să țină seama, după caz, de condițiile geografice, geomorfologice și biologice ale fiecărei regiuni maritime din Comunitate pentru a contribui la instaurarea unui pescuit responsabil și la conservarea necesităților specifice ale regiunilor în care dezvoltarea socio-economică a populațiilor locale depinde în mod special de pescuit și de industriile conexe;
întrucât ar trebui menținut echilibrul relațiilor contractuale existente cu anumite țări terțe în materie de pescuit;
întrucât este necesar să se realizeze un control eficace care să asigure respectarea pe deplin a măsurilor comunitare în domeniu,
ADOPTĂ PREZENTUL REGULAMENT:
Articolul 1
De la 1 ianuarie 1996, regimurile de acces la ape și resurse stabilite în articolele 156-166 și 347-353 din Actul de aderare a Spaniei și Portugaliei se adaptează și se integrează în măsurile comunitare prevăzute de articolele 3 și 4 din prezentul regulament care se aplică tuturor navelor comunitare, în conformitate cu articolele de mai jos.
Articolul 2
(1) Dispozițiile privind sistemul de liste de bază și liste periodice și accesul în zonele prevăzute de Actul de aderare sau pentru punerea în aplicarea a acestuia se abrogă. Fără a aduce atingere articolelor 6 și 7 din Regulamentul (CEE) nr. 3760/92, toate navele de pescuit comunitare beneficiază de acces liber la apele aflate sub suveranitatea sau jurisdicția statelor membre.
(2) Dispozițiile alineatului (1) intră în vigoare, în cazul zonelor și resurselor menționate la articolul 3, la data intrării în vigoare a măsurilor comunitare adoptate de Consiliu în conformitate cu articolul 3. Pentru zonele și resursele menționate la articolul 4, acestea intră în vigoare numai în momentul adoptării măsurilor în conformitate cu articolul 4.
(3) Comisia prezintă propuneri pentru măsurile menționate la articolul 3 cât mai repede posibil și până la 1 iunie 1994, iar Consiliul hotărăște până la 1 ianuarie 1995.
Articolul 3
(1) Consiliul adoptă, în conformitate cu articolele 4 și 8 din Regulamentul (CEE) nr. 3760/92, măsurile comunitare care stabilesc condițiile de acces la zonele și resursele supuse normelor specifice în conformitate cu articolele 156-166 și 347-353 din Actul de aderare. Aceste măsuri includ restricții de exploatare.
(2) În conformitate cu principiile generale ale politicii comune în domeniul pescuitului și în special de stabilitate relativă, măsurile menționate la alineatul (1) trebuie să țină seama, după caz, de evoluția posibilităților de pescuit.
(3) Măsurile menționate la alineatul (1) trebuie să fie în conformitate cu principiul potrivit căruia efortul de pescuit nu trebuie să crească, nivelul acestuia fiind prevăzut la articolele 158, 160, 164, 165, 349, 351 și 352 din Actul de aderare. De asemenea, acestea trebuie să prevadă o diminuare a efortului de pescuit în cazul în care evoluția resurselor necesită o reducere generală a posibilităților de pescuit.
Articolul 4
Pentru zonele și resursele comunitare, altele decât cele menționate la articolul 3, cu excepția celor care la 31 decembrie 1993 sunt supuse restricțiilor cantitative de capturi, Consiliul adoptă, în conformitate cu principiile generale ale politicii comune în domeniul pescuitului și în conformitate cu articolele 4 și 8 din Regulamentul (CEE) nr. 3760/92 măsurile comunitare care stabilesc condițiile de acces, inclusiv restricțiile de exploatare, ținând seama de activitățile de pescuit exercitate în timpul unei perioade recente și reprezentative.
Articolul 5
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elemente sale și se aplică direct în toate statele membre.
Adoptat la Bruxelles, 30 mai 1994.